Kínára fáj a foga a Teslának
A Tesla Sanghajban készítene elektromos autókat.
A Tesla amerikai autógyártó tárgyalásokat folytat a kínai hatóságokkal arról, hogy Sanghajban elektromos autókat készítene – jelentette be az ázsiai ország kereskedelmi minisztériuma csütörtökön.

A Wall Street Journal ugyanakkor már tudni véli, hogy a Tesla és a sanghaji városvezetés között létrejött az egyezség, és csak a megfelelő pillanatra várnak, hogy bejelentsék az ügyletet.  A lap értesülése szerint a sanghaji gyár 100 százalékban a Tesla tulajdona lesz.

Elon Musk, a Tesla vezérigazgatója a múlt év elején először beszélt arról, hogy három éven belül Kínában is gyárt elektromos autókat az amerikai cég. A kínai gyártás lényegesen csökkentené a Tesla autók árát az ázsiai országban, mivel mentesülnének a magas, 25 százalékos importvám alól.  A Tesla tavalyi kínai bevétele 1 milliárd dollár körüli volt, megháromszorozódott egy év alatt. 

Márciusban a Tencent Holdings, Kína legnagyobb internetes cége 5 százalékos részesdést vásárolt a Teslában, 1,8 milliárd dollárért.